Kyštymas

Kyštymas () – miestas Rusijoje, Čeliabinsko srityje, 90 km į šiaurės vakarus nuo Čeliabinsko, prie Kyštymo upės, Uralo kalnų papėdėje. Miesto apygardos centras. Miesto apylinkėse gausu ežerų (Didžioji Akulia, Sugomakas, Pliosas, Anbašas, tolėliau – Irtiašas ir kt.). Geležinkeliai į Čeliabinską, Jekaterinburgą, Karabašą, praeina kelias Miasas–Uralo Kamenskas. Spalvotoji (vario) metalurgija, metalo apdirbimo ir mašinų gamybos (kalnakasybos įrenginių, elektromechanikos, radijo, abrazyvinių medžiagų ir kt.), rūdų sodrinimo, trikotažo, medienos apdirbimo, maisto (žuvies) pramonė. Apylinkėse kasamas grafitas, kaolinas, kvarcas.

Yra XIX a. Šv. Nikolajaus Stebukladario cerkvė, mečetė, metalurgų kultūros namai.

 Istorija 

Vietovardis kildinamas arba nuo vietinių tautų, vadintų kyštymais, arba nuo baškiriškų žodžių кыштау „žiemavietė“, кыштаным „žiemoti“.Матвеев А. К. Географические названия Урала: Топонимический словарь. – Екатеринбург: ИД «Сократ», 2008.

Kyštymas įkurtas 1753 m., pramonininkams Demidovams pastačius metalurgijos gamyklas. Miestas nuo 1934 m.

 Šaltiniai 

Kategorija:Čeliabinsko srities miestai